Nå må du betale på bussen igjen: Slik gikk første skolemorgen
Kolumbus varsler økt kontrollvirksomhet på bussene i januar. Onsdag morgen var kontrollene i gang – 13 bussreisende fikk gebyr.  – Jo da, den var i orden den, sier Benjamin Krzywacki. Han er på morgenbussen 08.40 fra Madla til Stavanger sentrum. Han skal ha kjøretime og har akkurat kommet på bussen da han blir bedt om å vise frem gyldig billett. Tre billettkontrollører fra Avarn, alle kledd i gule refleksvester, er ute på oppdrag for busselskapet Kolumbus for å sjekke bussbilletter denne morgenen. Gratis er over – nå blir det mer kontroll Onsdag 3. januar er skolestart og bussene på Nord-Jæren er tilbake i vanlig rute etter jul- og nyttår. I tillegg har bussen vært gratis for innbyggerne i Stavanger de siste seks månedene. Nå ønsker Kolumbus å markere at gratisperioden er over. – Det siste halvåret har Stavanger kommune betalt for innbyggernes reiser, det skaper naturligvis nye vaner. Nå må vi sikre at reisene fortsatt blir betalt for. Vi øker derfor kontrollvirksomheten i januar, sier kommunikasjonssjef i Kolumbus, Jon Dagsland. Onsdag formiddag ble 282 personer kontrollert i Sør-Rogaland. 13 fikk gebyr for å være uten billett, det utgjør under fem prosent av de kontrollerte.  – Har du legitimasjon? Kontrolløren med den gule vesten bøyer seg over bussetet mens han noterer på blokka. Han skal ha navn, fødselsdato, adresse og til slutt legitimasjon fra en reisende som er uten gyldig billett. Rolig forklarer han at det ikke nytter å kjøpe billett på bussen, billetten må være aktivert før en går om bord.  – For de som mangler legitimasjon er det ikke uvanlig at vi sjekker id. Mange prøver å jukse, oppgir feil nummer, eksempelvis. Gebyret for å reise uten gyldig billett på bussen er 950 kroner – om du betaler med en gang. For de som mottar faktura er beløpet 1150. Unge under 18 år betaler 950 kroner uansett. – Hva med de som jukser? Enda dyrere blir det dersom du blir tatt for å reise med forfalsket billett. – Har du billett kun som et bilde på telefonen er beløpt høyere. 2000 kroner og en anmeldelse, sier Avarn-Vekteren. Han står på busstoppet ved Madlakrossen og venter på buss nummer seks inn mot byen. Det er fortsatt mørkt ute, men det er færre reisende. Skolene har startet. Men om bord på buss nummer seks treffer kontrollørene på ei ung jente som er uten gyldig billett.  – Du får gebyr. Billetten skal være aktivert før du trår inn på bussen. – Ikke så gøy, sier hun etter at hun har mottatt gebyret. – Det har jo vært gratis så lenge. Nå hadde jeg billett, men den kjøpte jeg på bussen, ikke før jeg gikk om bord, det holdt ikke. Hun synes episoden er flau og ønsker ikke navn eller bilde i avisa. – Ha gyldig billett Tilbake på bussen går kontrollene rolig for seg.  – Det er viktig for oss å møte dem vi kontrollerer på en rolig måte. Eksempelvis møtte vi ei som er honnør, hun viste en feilmelding i appen og ville helst gå av bussen. Da veiledet vi henne i stedet og fant ut av saken sammen, forklarer kontrolløren.  Kommunikasjonssjef Dagsland oppfordrer alle reisende til å ha billett. – Kolumbus bruker inntektene fra billettsalg til å skape et best mulig kollektivtilbud for innbyggerne i Rogaland. Derfor er det viktig at de reisende har gyldig billett, sier han.
Busselskapet Kolumbus varsler økt kontrollvirksomhet etter at gratis buss er over for innbyggerne i Stavanger. Onsdag formiddag ble 282 personer kontrollert i Sør-Rogaland, 13 fikk gebyr. Gebyret er 950 kroner om en betaler med en gang. 1150 kroner på faktura.  For de som jukser ved å presentere billetten som et bilde på mobilen, er gebyret 2000 kroner og politianmeldelse.